दिवाली के दिन वन तस्करों की ओर से हाथी को मार गिराने के बाद खानपुर रेंज में तैनात वनकर्मियों की बुधवार (दिवाली के दिन) को दिन और रात की उपस्थिति के साथ ही गश्त पर भी सवाल उठ रहे हैं। वह भी तब, जबकि वन विभाग के मुख्यालय से दिवाली के दिन अलर्ट रहने को कहा गया था। भले ही खानपुर रेंजर मुकेश कुमार वन कर्मियों की शत प्रतिशत उपस्थिति और गश्त का दावा कर रहे हैं, लेकिन हाथी की मौत के प्रकरण में रेंज में तैनात वनकर्मियों की उपस्थिति की भी जांच जरूरी है। बता दें कि देहरादून वन प्रभाग के थानो रेंज में बीते 16 सितंबर को हाथी का शव मिला था। जब वन कर्मी मौके पर पहुंचे तो हाथी के दांत भी गायब थे। वन विभाग की ओर से गहनता से जांच कराई गई तो वन दारोगा ड्यूटी से गायब मिले थे। मामले में वन संरक्षक ने वन दारोगा समेत दो वनकर्मियों को निलंबित कर दिया था।